Belangrike dokumente in Kaapstad in die slagDie brand het Donderdagoggend in die kantoor van die openbare beskermer uitgebreek (Foto: Verskaf) ŉ Brand het Donderdagoggend in ’n stoorkamer in ’n kantooropset van die openbare beskermer (OB) in Kaapstad uitgebreek. Belangrike dokumentasie wat in dié stoorkamer gestoor word, is heeltemal deur die brand vernietig. Jermaine Carelse, woordvoerder van die brandweer en reddingsdienste in Kaapstad, sê die brand het net voor 09:00 in die stoorkamer uitgebreek. Die stoorkamer is op die vierde verdieping van die gebou in Waalstraat in die middestad van Kaapstad geleë. “Net nadat die brand uitgebreek het, is die hele gebou ontruim. Bemanningslede van die brandweerstasie in Roelandstraat het die brand begin blus en die vlamme is teen 10:00 heeltemal geblus,” het Carelse bevestig. Volgens Carelse is die meeste van die dokumentasie wat in die stoorkamer geberg is, deur die vlamme verteer. Volgens Shawn Herbst, woordvoerder van Netcare 911, is geen beserings aangemeld nie. Die oorsaak van die brand is in hierdie stadium onbekend en word ondersoek.